แบงก์แข่งดุตุนเงินปีหน้าปีนี้"สินเชื่อ-เงินฝากหาย"
เข้าโค้งสุดท้ายไตรมาส 3 บรรดาสถาบันการเงินเฉพาะกิจของรัฐ (แบงก์รัฐ)
1 ต.ค. 2557

โดย...ทีมข่าวการเงินโพสต์ทูเดย์
เข้าโค้งสุดท้ายไตรมาส 3 บรรดาสถาบันการเงินเฉพาะกิจของรัฐ (แบงก์รัฐ) และธนาคารพาณิชย์ ต่างเดินหน้าอัดแคมเปญเงินฝากดุเดือดอีกครั้ง หลังจากที่เริ่มทยอยออกมาก่อนหน้านี้ตั้งแต่เดือน มิ.ย. 
แม้จะเริ่มอัดแคมเปญรอบใหม่ แต่ก็ไม่ได้สะท้อนว่าเป็นการตุนเงินรับมหกรรมสินเชื่อในครึ่งปีหลังนี้
ในทางตรงกันข้าม ความเชื่อมั่นของประชาชน กลับไม่สะท้อนออกมาในเชิงรูปธรรม เพราะ “ตัวเลขสินเชื่อภาคเอกชนของสถาบันรับฝากเงิน” ขยายตัวลดลงต่อเนื่องตลอดช่วง 6 เดือนที่ผ่านมา โดยเฉพาะหลังจากเดือน มิ.ย.ส.ค. สินเชื่อขยายตัวลดลงที่ 6.5% 6.4% และ 5.9% ตามลำดับ ในขณะที่ “ตัวเลขเงินฝากของสถาบันรับฝากเงิน” ก็ขยายตัวลดลงต่อเนื่องตั้งแต่เดือน มิ.ย. ซึ่งเป็นเดือนที่หลายแบงก์ทยอยออกแคมเปญเงินฝากเช่นกัน โดยตั้งแต่เดือน มิ.ย.-ส.ค. โตลดลงที่ 3.8% 3.5% และ 3.2% ตามลำดับ 
ขณะเดียวกัน แบงก์ยังต้องเผชิญการแข่งขันจาก “พันธบัตรรัฐบาล” ที่เตรียมออกพันธบัตรวงเงิน 9.8 หมื่นล้านบาทในไตรมาส 4 และพันธบัตรอัตราดอกเบี้ยแปรผันตามการเปลี่ยนแปลงเงินเฟ้อ วงเงิน 1.2 หมื่นล้านบาท ในเดือน ธ.ค. ซึ่งแม้จะยังไม่กำหนดอัตราดอกเบี้ย แต่ก็ได้รับความสนใจล้นหลาม 
แบงก์ใหญ่ “ธนาคารกรุงเทพ” ปรับอัตราดอกเบี้ยเงินฝากออมทรัพย์และเงินฝากประจำที่จูงใจมากขึ้น เงินฝากประจำ 4 เดือน มีดอกเบี้ย 3 อัตรา คือ วงเงินฝากไม่ถึง 50 ล้านบาท ดอกเบี้ย 2% วงเงิน 50 ล้านบาท แต่ไม่ถึง 100 ล้านบาท ดอกเบี้ย 2.5% และวงเงิน 100 ล้านบาทขึ้นไป ดอกเบี้ย 2.75% 
ขณะที่เงินฝากสะสมทรัพย์ ให้ข้อเสนอ 5 อัตรา โดยวงเงินน้อยกว่า 50 ล้านบาท ดอกเบี้ย 0.37-50.5% วงเงิน 50 ล้านบาท แต่ไม่ถึง 100 ล้านบาท ดอกเบี้ย 0.625% วงเงิน 100 ล้านบาท แต่ไม่ถึง 300 ล้านบาท ดอกเบี้ย 0.75% วงเงิน 300 ล้านบาท แต่ไม่ถึง 500 ล้านบาท ดอกเบี้ย 1% และ 500 ล้านบาทขึ้นไป ดอกเบี้ย 1.250% ต่อปี
“ธนาคารกรุงไทย” มุ่งเน้นลูกค้าวัยเกษียณ ด้วยเงินฝากถึงใจวัยเกษียณ สำหรับลูกค้าที่มีอายุตั้งแต่ 50 ปีขึ้นไป จ่ายดอกเบี้ยในอัตรา 4.10% ต่อปี เงินฝากขั้นต่ำ 1 แสนบาท ระยะเวลาฝาก 60 เดือน ขณะที่ “ธนาคารกสิกรไทย” เน้นรายใหญ่ผู้มีเงินฝากตั้งแต่ 5 แสนบาทขึ้นไป ออกบัญชีเงินฝากพิเศษ 10 เดือน ให้ดอกเบี้ย 2.43% ต่อปี 
“ธนาคารไทยพาณิชย์” มีแคมเปญเงินฝากประจำ 9 มงคล เงินฝาก 199 วัน เปิดบัญชีขั้นต่ำ 5 แสนบาท แต่ไม่ถึง 50 ล้านบาท รับดอกเบี้ย 2.25% ฝากตั้งแต่ 50 ล้านบาทขึ้นไป รับดอกเบี้ย 2.50% ส่วนเงินฝาก 299 วัน เปิดบัญชีขั้นต่ำ 5 แสนบาท แต่ไม่ถึง 50 ล้านบาท รับดอกเบี้ย 2.45% ฝากตั้งแต่ 50 ล้านบาทขึ้นไป ดอกเบี้ย 2.70% และ “ธนาคารซีไอเอ็มบี ไทย” มีเงินฝากประจำ ซีไอเอ็มบี เวลคัม 12 เดือน ดอกเบี้ย 3.10% ฝากขั้นต่ำ 1 ล้านบาท ไม่เกิน 10 ล้านบาท ให้ดอกเบี้ยตั้งแต่วันแรกที่ฝาก
ด้านแบงก์รัฐ “ธนาคารออมสิน” ออกเงินฝากเผื่อเรียกพิเศษเพิ่มสุข ระยะเวลา 21 เดือน ตั้งแต่วันที่ 1 ต.ค.-30 ธ.ค. 2557 ให้ดอกเบี้ย 2.785% ต่อปี เปิดบัญชีขั้นต่ำ 5 หมื่นบาท สูงสุดไม่เกิน 10 ล้านบาท ให้ดอกเบี้ยแบบขั้นบันได เดือน 1-6 จ่าย 1.50% ต่อปี เดือนที่ 7-12 จ่ายดอกเบี้ย 2.25% ต่อปี เดือนที่ 13-18 จ่ายดอกเบี้ย 3.25% ต่อปี และเดือนที่ 19-21 จ่ายดอกเบี้ย 5.50% ต่อปี คิดเป็นอัตราเฉลี่ยเท่ากับ 2.785% ต่อปี ผู้ฝากบุคคลธรรมดาจะได้รับยกเว้นภาษี
นอกจากนี้ ยังขยายระยะเวลาเงินฝากเผื่อเรียกพิเศษ 5 เดือน และเงินฝากเผื่อเรียกพิเศษ 9 เดือน จากเดิมที่สิ้นสุดในวันที่ 30 ก.ย. 2557 นี้ เป็นจนถึงวันที่ 31 ต.ค. 2557 โดยเงินฝากเผื่อเรียกพิเศษ 5 เดือน ดอกเบี้ย 2.10% ต่อปี ขณะที่เงินฝากเผื่อเรียกพิเศษ 9 เดือน ดอกเบี้ย 2.45% ต่อปี บุคคลธรรมดาจะได้รับยกเว้นภาษี เปิดบัญชีขั้นต่ำ 1 หมื่นบาท
“ธนาคารเพื่อการเกษตรและสหกรณ์การเกษตร” (ธ.ก.ส.) ออก “เงินฝากทุ่งรวงทอง” เจาะลูกค้าที่เข้าใส่เงินสมทบในกองทุนชาวนาและเตรียมคืนเงินให้ผู้ฝากในกองที่ 2 คือ แบบไม่มีผลตอบแทน กว่า 916 ล้านบาท และแบบมีผลตอบแทน 0.63% จำนวน 1.32 หมื่นล้านบาท ซึ่งจะเริ่มทยอยคืนเงินทั้งหมดในวันที่ 1 ต.ค.นี้ ให้สามารถนำเงินที่บริจาคและสมทบไปฝากต่อในโครงการนี้ได้ สำหรับบุคคลธรรมดาให้ดอกเบี้ย 3% ต่อปี รับฝาก 11 เดือน ตั้งแต่วันที่ 1 ต.ค. 2557-31 ส.ค. 2558 โดยไม่เสียภาษีดอกเบี้ย ขั้นต่ำไม่น้อยกว่า 1,000 บาท สูงสุดไม่เกินเงินที่ฝากไว้ในกองทุน